b"\n_START_ARTICLE_\nHelvetska republika\n_START_PARAGRAPH_\nHelvetska republika (francosko R\xc3\xa9publique helv\xc3\xa9tique) je bila francoska marionetna dr\xc5\xbeava v srednji Evropi, ki je trajala od leta 1798 do leta 1803._NEWLINE_V 90. letih 18. stoletja je v stari \xc5\xa0vicarski konfederaciji pri\xc5\xa1lo do spopada med politi\xc4\x8dnimi silami z zahtevo po demokratizaciji \xc5\xa1vicarske ustave. Na zahtevo odvetnikov za spremembe, vodje revolucionarjev Laharpa in Ochsa, se je v \xc5\xa1vicarske notranje zadeve vme\xc5\xa1ala tudi revolucionarna Francija, ki je s svojo vojsko 5. marca 1798 vdrla in zasedla njeno ozemlje. Po zlomu \xc5\xa0vicarske konfederacije je bila 12. aprila 1798 razgla\xc5\xa1ena Helvetska republika, 'ena in nedeljiva', z njo pa ukinjena suverenost kantonov in odprava fevdalnih pravic. Okupatorska vojska je vzpostavila centralisti\xc4\x8dno dr\xc5\xbeavo, osnovano na idejah Francoske revolucije, katerim pa so se \xc5\xa1iroko uprli zlasti v osrednjem katoli\xc5\xa1kem delu, v kantonih Nidwalden, Schwyz in Uri. Pogosti so bili poskusi dr\xc5\xbeavnega udara, vendar so Francozi ostali na oblasti. Helvetska republika se je odpovedala dosedanji politiki nevtralnosti in podpisala sporazum s Francijo. V vojni druge koalicije je postala boji\xc5\xa1\xc4\x8de med francosko vojsko in avstrijsko - ruskimi \xc4\x8detami, v katerem so slednje za\xc4\x8dasno zasedle njen vzhodni del. Zaradi plenjenja manj\xc5\xa1ih krajev in vasi s strani okupacijskih sil je bilo te\xc5\xbeko vzpostaviti novo dr\xc5\xbeavo. Omejen odpor, finan\xc4\x8dni problemi ter s tem nestabilnost republike so dosegli vrh v letih 1802-1803, ko so v pokrajino vkorakale dodatne francoske enote._NEWLINE_Prebivalstvo kot tudi njihov dvodomni parlament je bilo razdeljeno na republikance, ki so bili za centralisti\xc4\x8dno vlado, in federaliste, ki so hoteli povrniti avtonomijo kantonom. Njihovo medsebojno nasilje se je po \xc5\xa1tevilnih spopadih kon\xc4\x8dalo 19. februarja 1803, s prihodom Napoleona Bonaparta kot mirovnega posrednika in njegovo listino o pomiritvi, ki je bistveno pripomogla h kompromisu med starim in novim redom, centralisti\xc4\x8dna dr\xc5\xbeava pa je bila ukinjena 10. marca 1803."